Diari Oficial de la Generalitat Valenciana


Sumari del DOGV 2901, del 02-01-1997 (1997/877474)

ACORD de 10 de desembre de 1996, del Govern Valencià, pel qual es fixen i actualitzen les retribucions aplicables per a determinades activitats d'extracció i trasplantament d'òrgans i teixits, i unes altres de radiodiagnòstic en la detecció precoç del càncer de mama.
---------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2901

Data del DOGV
:   02-01-1997

Secció del DOGV
:   ALTRES DISPOSICIONS

Número del document
:   1997/877474


Data del document
:   10-12-1996

Organisme emissor
:   Conselleria de Sanitat i Consum

Tipus de document
:   Acord

Anàlisi jurídica

ACORD de 10 de desembre de 1996, del Govern Valencià, pel qual es fixen i actualitzen les retribucions aplicables per a determinades activitats d'extracció i trasplantament d'òrgans i teixits, i unes altres de radiodiagnòstic en la detecció precoç del càncer de mama.  
El Govern Valencià, en la reunió del dia 10 de desembre de 1996, adoptà l'acord següent:  
Convinguda la necessitat d'una regulació estable de determinades activitats, la Conselleria de Sanitat i Consum i les centrals sindicals, en reunió del dia 18 de novembre de 1996, acordaren fixar i actualitzar les retribucions que han d'aplicar-se a les actuacions d'extracció i trasplantament d'òrgans i teixits que han de fer-se fora de l'horari de treball i a altres de radiodiagnòstic per participació en la detecció precoç del càncer de mama.  
En atenció d'aquests motius i a proposta del conseller de Sanitat i Consum, el Govern Valencià  
ACORDA  
Primer  
Aprovar els textos íntegres, que figuren com a annexos I i II, recollits en el document subscrit entre la Conselleria de Sanitat i Consum i les centrals sindicals més representatives, que fixen i actualitzen les retribucions aplicables per a les activitats d'extracció i trasplantament d'òrgans i teixits, i d'altres de radiodiagnòstic en la detecció precoç del càncer de mama.  
Segon  
Ordenar-ne la publicació en el Diari Oficial de la Generalitat Valenciana.  
Contra aquest acord, que exhaureix la via administrativa, s'hi pot interposar un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos des del dia de la publicació en el Diari Oficial de la Generalitat Valenciana. Tot això, després d'haver-ne fet la comunicació prèvia al Govern Valencià, segons que disposa l'article 110.3 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
València, 10 de desembre de 1996  
El conseller secretari del Govern Valencià,  
JOSÉ JOAQUÍN RIPOLL SERRANO  
ANNEX I  
Els trasplantaments pretenen millorar la qualitat i l'esperança de vida de pacients amb malalties irreversibles que podrien beneficiar-se d'aquestes tècniques.  
La demanda creixent d'aquestes intervencions va comportar la creació en l'any 1990 del Programa de Trasplantaments de la Comunitat Valenciana, amb la missió de coordinar la donació i el trasplantament d'òrgans i teixits, activitats que actualment constitueixen una vertadera organització de trasplantaments de la Comunitat Valenciana. Durant 1996 s'ha acreditat l'hospital Dr. Peset per al trasplantament renal i està previst el començament de la donació en alguns hospitals.  
L'activitat s'ha incrementat any rere any, de manera que en l'actualitat hi ha activitats d'explantament i trasplantament d'òrgans en dos hospitals (hospital la Fe i Hospital General d'Alacant), i només d'explantament en un nombre creixent d'hospitals, cosa que fa convenient dotar aquestes actuacions d'un marc econòmic que permeta, tant a l'administració com als professionals involucrats, concretar les seues expectatives respectives.  
Aquest document unifica els criteris que han de regir les actuacions extraordinàries relatives a la participació en la coordinació, en el diagnòstic legal de mort encefàlica, en l'extracció d'òrgans i teixits, en el trasplantament d'òrgans i en el seguiment del pacient, amb la finalitat de regular aquestes activitats durant aquest any i els successius, fixant la remuneració per a actuacions concretes que hagen d'efectuar-se fora de l'horari ordinari i d'atenció continuada del treballador, i l'execució de les quals no admeta demora.  
1) Extraccions d'òrgans i teixits i implantacions d'òrgans  
Les activitats retribuïbles per aquest concepte són les relacionades directament amb la detecció i el manteniment dels donants potencials, el diagnòstic legal de la mort encefàlica, l'obtenció d'òrgans, la tipificació tissular i la criopreservació, la posterior implantació i les especials en el seguiment del pacient fins l'alta hospitalària.  
Els equips directius de cada centre distribuiran les quantitats globals, tenint en compte la composició dels equips, el nombre de professionals que hi participen i les activitats desenvolupades per cada un dels seus membres, una vegada consultat l'equip de coordinació de trasplantaments i, si fa el cas, la comissió de trasplantaments.  
Les quantitats econòmiques la distribució de les quals faran servir els centres hospitalaris seran les següents:  
1. Per extracció d'òrgans i teixits:  
a) Per extracció renal: 415.000 pessetes.  
b) Per extracció cardíaca: 415.000 pessetes.  
c) Per extracció de cor per a vàlvules: 110.000 pessetes que es distribuiran a parts iguals entre el centre que realitza l'extracció i el que realitza la dissecció i preparació de l'empelt.  
d) Per extracció pulmonar: 415.000 pessetes.  
e) Per extracció hepàtica: 415.000 pessetes.  
f) Per extracció de còrnies (ambdues o només una): 26.000 pessetes.  
g) Per extracció de pell: 25.000 pessetes.  
h) Per extracció de cada peça òssia o osteotendinosa. 20.000 pessetes.  
Quan d'un sol donant es facen extraccions recollides en algunes de les lletres anteriors, la quantitat que s'ha de percebre serà la suma de les reflectides en les lletres corresponents.  
La realització d'un explantament que requerisca el desplaçament de professionals des de l'hospital receptor a l'hospital generador, es remunerarà de la manera següent:  
- Extracció cardíaca i pulmonar dins de la Comunitat Valenciana: 150.000 pessetes.  
- Extracció cardíaca i pulmonar fora de la Comunitat Valenciana: 176.000 pessetes.  
- Extracció hepàtica dins de la Comunitat Valenciana: 200.000 pessetes.  
- Extracció hepàtica fora de la Comunitat Valenciana: 238.000 pessetes.  
2. Per explantament fallit, és a dir, extracció no realitzada en detectar-se preoperatòriament la inutilitat de l'òrgan per al trasplantament:  
a) El 10 per cent de les quantitats assignades en les lletres corresponents de l'apartat 1, si l'explantament fallit té lloc en l'hospital on els professionals treballen habitualment.  
b) El vint per cent de les mateixes quantitats si els professionals han de desplaçar-se a un altre hospital de la Comunitat Valenciana, que es distribuiran a parts iguals entre el centre on es fa l'explantament i el centre del qual procedeixen els professionals desplaçats.  
3. Quan siga necessari el desplaçament d'un neurofisiòleg des d'un altre hospital de la Comunitat Valenciana per fer el diagnòstic legal de la mort encefàlica mitjançant una interpretació electroencefalogràfica o uns altres mètodes complementaris, l'hospital al qual pertanya el neurofisiòleg el remunerarà amb 11.000 pessetes, que es deduiran de les quantitats que amb aquesta finalitat s'especifiquen en l'apartat 1.  
4. Per implantació d'òrgans:   
a) Per trasplantament renal: 620.000 pessetes.  
b) Per trasplantament renal infantil: 1.240.000 pessetes.  
c) Per trasplantament pulmonar: 775.000 pessetes.  
d) Per trasplantament cardíac: 775.000 pessetes.  
e) Per trasplantament hepàtic: 1.240.000 pessetes.  
f) Per trasplantament bipulmonar: 1.240.000 pessetes.  
Les quantitats descrites en els apartats 1, 2 i 4, s'entendran com a quantitats globals que ha de percebre cada centre, i inclouen la retribució corresponent a tot el personal mèdic, d'infermeria, tècnic, administratiu, auxiliar, etc., que es considere necessari per a la realització d'aquests explantaments i/o implantacions. S'hi entendran compreses les retribucions corresponents a la localització o atenció continuada.  
Els equips de trasplantaments s'entenen conformats tant pels professionals que participen en la detecció i el manteniment dels possibles donants, com pels que participen en l'obtenció d'òrgans, la posterior implantació i les activitats especials en el seguiment dels pacients fins l'alta hospitalària, com també els que realitzen la tipificació tissular i la criopreservació en el Centre de Transfusió de la Comunitat Valenciana.  
2) Equips de coordinació  
L'organització de les activitats de trasplantaments en cada centre s'articularà mitjançant estructures de coordinació que estaran formades per l'equip de coordinació de trasplantaments i la comissió de trasplantaments. Caldrà establir estructures de coordinació de trasplantaments en els centres que arriben a una taxa anual superior a 20 donants per milió de població assignada en els centres extractors, i a 30 trasplantaments renals per milió de població en els centres de trasplantament renal. També caldrà fer-ne la constitució en aquells casos en què, amb la necessitat prèvia estimada per la direcció del Programa de Trasplantaments de la Comunitat Valenciana així es resolga.  
L'equip de coordinació de trasplantaments estarà format pel personal sanitari que designe la direcció de l'hospital o, si no n'hi ha, la direcció mèdica del centre, assessorats per la direcció del Programa de Trasplantaments de la Comunitat i una vegada consultada la junta de l'hospital. Aquest equip haurà d'estar degudament organitzat per a garantir la disponibilitat continuada. Són funcions de l'equip de coordinació de trasplantaments les següents:  
a) Assegurar en tot moment l'operativitat del programa d'explantaments i/o trasplantaments en el centre.  
b) La coordinació interhospitalària entre els centres que efectuen l'extracció, la implantació i les determinacions immunològiques.  
c) La coordinació intrahospitalària de totes les activitats necessàries per a portar a terme les extraccions i/o implantacions.  
d) La coordinació dels programes del centre amb la Organització Nacional de Trasplantaments del Ministeri de Sanitat i Consum.  
e) Les relacions informatives entre el centre i els serveis centrals de la Conselleria de Sanitat i Consum.  
f) La participació en les campanyes d'informació i promoció de la donació en el centre i en el seu àmbit d'influència.  
Així mateix, en cada centre acreditat per a trasplantaments es constituirà la Comissió de Trasplantaments les funcions de la qual seran:  
- Assessorar la direcció d'hospital o mèdica sobre les activitats relacionades amb l'extracció i els trasplantaments d'òrgans i teixits.  
- Vetlar pel compliment de la normativa vigent en matèria d'extracció i/o implantacions d'òrgans i teixits.  
- Col·laborar amb la direcció del centre en l'avaluació del funcionament dels programes de trasplantament de l'hospital.  
Les retribucions corresponents als equips de coordinació s'estableixen en les següents quanties anuals:  
a) Centres d'extracció: 310.000 pessetes.  
b) Centres d'extracció amb servei de neurocirurgia: 775.000 pessetes.  
c) Centres d'extracció i implantació monoorgànica. 1.030.000 pessetes.  
d) Centres d'extracció i implantació multiorgànica: 1.240.000 pessetes.  
e) Coordinació dels bancs d'òrgans i teixits, i coordinació autonòmica: 1.240.000 pessetes.  
Els equips de coordinació podran participar, a més de les retribucions establertes per cada acte d'explantament i/o implantació, quan així ho establisca la direcció d'hospital o direcció mèdica, a proposta de la comissió de trasplantaments del centre.  
3) Personal participant  
En la realització de les actuacions ressenyades anteriorment podrà participar, segons requerisca l'índole de cada una d'elles, el següent personal:  
a) Professionals dels centres hospitalaris en els quals es realitzen extraccions d'òrgans i teixits, i implantacions d'òrgans.  
b) Professionals que realitzen la tipificació tissular i la criopreservació en els centres acreditats per a això.  
c) Equips de coordinació en centres d'extracció i implantacions d'òrgans i teixits, coordinació de bancs d'òrgans i teixits, i coordinació autonòmica.  
4) Condicions d'aplicació  
Les remuneracions senyalades en els punts i apartats anteriors només procediran per la realització de les activitats que les generen fora de l'horari ordinari i d'atenció continuada del professional.  
5) Aplicació pressupostària  
Aquestes activitats es remuneraran amb càrrec a l'aplicació pressupostària 15178 de la Conselleria de Sanitat i Consum.  
6) Vigència  
Aquest acord tindrà vigència des de l'1 de gener de 1996 fins el 31 de desembre de 1996, i quedarà prorrogat per terminis d'un any, de manera condicionada a la retenció de crèdit en l'exercici posterior, llevat de denúncia expressa d'alguna de les parts firmants, que ha d'efectuar-se amb antelació d'un mes a la seua finalització.  
7) Comissió de seguiment i avaluació  
En cada centre hospitalari es crearà una comissió de seguiment amb l'objectiu de vetlar pel compliment d'aquest acord i d'avaluar els resultats dels programes i projectes que són objecte d'aquest.  
La comissió de seguiment del centre tindrà una composició paritària entre la direcció d'hospital o, si no n'hi ha, la direcció mèdica i els sindicats amb representació en la Mesa Sectorial de Sanitat.   
La comissió es reunirà com a mínim amb una periodicitat trimestral i tindrà com a funcions generals:  
a) El control i seguiment de les activitats que s'han de realitzar, vetlar pel compliment dels objectius i de la normativa vigent en matèria d'extracció i/o implantacions d'òrgans i teixits.  
b) Col·laborar amb la direcció de l'hospital, o si no n'hi ha amb la direcció mèdica, en tots aquells assumptes derivats de les activitats relacionades amb el contingut d'aquest acord, en cada centre.  
8) Comissió paritària  
Es constituirà una comissió paritària composta per vuit membres, quatre de la Conselleria de Sanitat i Consum i quatre dels sindicats amb representació en la Mesa Sectorial de Sanitat, que es reuniran com a mínim trimestralment i que s'encarregaran de vetlar pel compliment d'aquest acord en tots i cada un dels seus punts.  
ANNEX II  
La detecció precoç del càncer de mama, mitjançant cribratge mamogràfic poblacional de les dones de 45 a 65 anys (població diana), amb l'objectiu de reduir la mortalitat per aquesta causa, s'inicià a la Comunitat Valenciana el 1992, i s'ha anat ampliant progressivament, de manera que en l'any 1996 es preveu prestar aquest servei aproximadament al 60% de la població d'aquest grup d'edat, amb resultats satisfactoris quant a participació, taxa de detecció i altres estàndards internacionals de qualitat.  
El cribratge poblacional de càncer de mama, que en gran part es desenvolupa des d'unitats específiques, les unitats de prevenció de càncer de mama (a partir d'ara, UPCM), requereix ser complementat per diversos professionals en els serveis de radiologia, mitjançant activitats que difereixen de les realitzades habitualment en aquests serveis.   
Amb l'objecte de mantenir aquesta activitat durant 1996, aquest text té com a finalitat unificar els criteris que han de regir la retribució de tals actuacions per al personal dels serveis de radiodiagnòstic o de les UPCM, derivades de la seua participació en el programa de prevenció de càncer de mama de la Comunitat Valenciana durant 1996.  
Aquesta remuneració retribuirà la participació en actuacions concretes de cribratge de càncer de mama, realitzades fora de l'horari ordinari i d'atenció continuada del treballador, de manera que l'activitat del servei de radiologia no resulta compromesa. Quant a les exploracions complementàries generades pel cribratge, hauran d'incloure's dins de l'activitat pròpia del servei de radiologia.  
1) Personal participant  
El personal que pot participar en aquestes activitats específiques és el següent:   
1. Radiòlegs que realitzen la segona lectura mamogràfica d'unitats específiques de detecció precoç de càncer de mama.  
2. Radiòlegs i altres tipus de personal (diplomats en infermeria, tècnics especialistes en radiologia, auxiliars d'infermeria, auxiliars administratius\_) en unitats hospitalàries mixtes.  
3. Coordinador radiòleg a la Comunitat Valenciana.  
2) Condicions generals per als radiòlegs segons lectors d'UPCM específiques  
1. Es consideren activitats retribuïbles per aquest concepte les segones lectures de les mamografies la primera lectura de les quals l'han feta els metges lectors de les unitats específiques, amb menys d'una setmana de demora des que la dona és revisada en la unitat; i aquelles necessàries per a la garantia de qualitat de la lectura.  
2. La segona lectura l'haurà de fer sempre el mateix radiòleg, amb excepció dels períodes de vacances o d'incapacitat laboral transitòria.  
3. La retribució per aquestes activitats es farà per un valor màxim d'1.400.000 pessetes brutes a l'any per a cada radiòleg, corresponents a la segona lectura de 7.000 dones participants en la unitat. Aquesta quantitat es farà efectiva de manera mensual, proporcionalment a l'activitat realitzada cada mes.  
4. Anualment, i a partir de la informació subministrada per la Direcció General de Salut Pública, si alguna unitat ha superat les 7.000 participants a l'any, es retribuirà per l'excés a raó de 23.000 pessetes per cada 100 participants.  
3) Condicions generals per a les UPCM mixtes hospitalàries  
1. Les unitats mixtes s'ubiquen en centres hospitalaris amb dedicació parcial al cribratge del mamògraf i de part del personal del servei de radiologia i si s'escau de les UPCM, complementades amb el suport del centre de salut pública de l'àrea. Les seues activitats, desenvolupades pels professionals corresponents segons la seua classificació, inclouen:  
- Primera lectura de plaques; exploració, proves complementàries i informació dels resultats a les dones que ho necessiten; emplenar la història. És el responsable del programa en la unitat hospitalària.  
- Projeccions mamogràfiques, revelatge de plaques, valoració de la qualitat tècnica i manteniment dels aparells.  
- Verificar la filiació i emplenar la primera part de la història; informar de la pròxima cita i de la remissió de resultats; donar suport en el procés de la mamografia i en les activitats clíniques.  
2. La seua quantia depèn del nombre de sessions de cribratge realitzades, en funció del nombre de dones de la població diana assignada. Cada sessió haurà d'estudiar un mínim de 40 dones.  
3. El nombre i la qualificació dels professionals participants en cada UPCM mixta hospitalària ha de ser aprovat per la Comissió de Coordinació per a la Prevenció del Càncer de Mama a la Comunitat Valenciana.  
4. La quantia de les retribucions per a cada sessió s'estableix en:  
- Radiòlegs: 23.000 pessetes.  
- Diplomats en infermeria: 14.950 pessetes.  
- Tècnic especialista: 9.717 pessetes.  
- Auxiliar d'infermeria: 8.970 pessetes.  
- Auxiliar administratiu: 8.970 pessetes.  
4) Coordinador radiològic de la Comunitat Valenciana  
Les seues activitats inclouen: formació continuada dels metges lectors, vigilància dels aspectes tècnics radiològics de les unitats, i garantia de qualitat de les lectures mamogràfiques, incloent la segona lectura de la mostra.  
Aquestes activitats representen una dedicació aproximada, amb les unitats actuals, entre 5 i 6 sessions de 5 hores al mes, durant onze mesos de 1996, i el seu cost anual és d'1.375.000 pessetes.  
5) Condicions d'aplicació  
Les remuneracions indicades en els punts i apartats anteriors només procediran per la realització de les activitats que les generen fora de l'horari ordinari i d'atenció continuada del professional.  
6) Aplicació pressupostària  
Aquestes activitats es remuneraran amb càrrec a l'aplicació pressupostària 15000 de la Conselleria de Sanitat i Consum.  
7) Vigència  
Aquest acord causarà efectes econòmics a les actuacions realitzades durant tot l'any 1996, i quedarà prorrogat per terminis d'un any, de forma condicionada a la retenció de crèdit en l'exercici posterior i a la vigència de l'activitat, si no hi ha denúncia expressa d'alguna de les parts firmants, que ha d'efectuar-se amb l'antelació d'un més a la seua finalització.  
8) Comissió paritària  
Es constituirà una comissió paritària composta per 8 membres, 4 de la Conselleria de Sanitat i Consum i 4 dels sindicats amb representació en la Mesa Sectorial de Sanitat, que es reuniran com a mínim trimestralment i s'encarregaran de vetlar pel compliment d'aquest acord en tots i cadascun dels seus punts.